Motionsklassen lørdag Lørdag var det motionsklassen, og her vandt Jesper Quist fra RC1910, foran Thomas Hedenskog og Thomas Bundgaard. Jesper Quist kørte de fire omgange i tiden 1 time 52 minutter og 10 sekunder, hele tre minutter foran nærmeste konkurrent. 50 ryttere stillede til start, men ikke alle kunne gennemføre. Lige som starten gik, blev området udsat for et gevaldigt skybrud, hvilket gjorde ruten meget besværlig, og flere ryttere valgte at udgå. Danmarks sværeste rute Den arrangerende klub, Cycling Nord, havde ellers designet vel nok Danmarks mest udfordrende cross-country rute - en cirka seks kilometer lang rute i Lundby Krat, med adskillige kraftige stigninger og stejle nedkørsler. Eliten kører søndag DM i Mountainbike 2008 bliver afviklet over to dage. Selve mesterskabet afvikles i morgen søndag d. 20. juli, hvor danmarksmestrene indenfor både herre, damer og junior m.m. skal findes. Søndag begynder stævnet kl. 10.20 og der startes ud med de yngste. Jakob Fuglsang OL-deltager Kl. 14.10 er turen kommet til at finde den danske mester indenfor Herre Elite. Eliten skal køre seks runder på ruten, og der går knap to timer før mesteren er fundet. Der skal især lægges mærke til Jacob Fuglsang. Han er regerende U23-verdensmester, og har tillige kvalificeret sig til OL i Beijing i Kina senere på sommeren. Men Danmark har også andre gode kørere, så der skal nok blive kamp om podiepladserne.

Referat:
I denne weekend afholdes de danske mesterskaber i Mountainbike. Det foregår i det naturskønne Lundby Krat, syd for Aalborg.